Vendimet e fundit të Gjykatës së Lartë, humbje për Presidentin Trump
Vendimet ishin për programin e imigracionit DACA dhe komunitetin LGBTQ
Gjykata e Lartë e Shteteve të Bashkuara mori këtë javë vendime për imigracionin dhe të drejtat e komunitetit LGBTQ që ishin humbje për administratën e Presidentit Donald Trump, pasi kanë të bëjnë me çështje të rëndësishme për përkrahësit e tij. Korrespondentja e Zërit të Amerikës,Patsy Widakuswara njofton lidhur me reagimin e presidentit ndaj këtyre vendimeve dhe se si mund të ndikojnë ato politikisht tek fushata për rizgjedhjen e tij në nëntor. Aktivistët e imigracionit përshëndetën vendimin Gjykatës së Lartë të 18 qershorit për programin DACA, që mbron nga deportimi imigrantët pa dokumenta, që janë sjellë në Shtetet e Bashkuara, si fëmijë. Gjykata tha se administrata nuk kishte ndjekur rregullat e duhura për t’i dhënë fund programit, që tani për tani do të mbetet në fuqi. Po këtë javë, gjykata arriti në përfundimin se ligji federal i ndalon punëdhënësit të diskriminojnë punonjësit bazuar në orientimin seksual dhe identitetin gjinor. Presidenti Donald Trump tha se pranonte vendimin. Por në Twitter, zoti Trump i quajti vendimet e Gjykatës së Lartë “të tmerrshme dhe të motivuara politikisht”, goditje ndaj konservatorëve. Sulmet e zotit Trump u drejtoheshin veçanërisht anëtarëve konservatorë të gjykatës, që votuan me liberalët. Pesë nga nëntë anëtarët e Gjykatës janë emëruar nga administrata republikane, përfshirë të tijën. Emërimi i anëtarëve të Gjykatës së Lartë është i përjetshëm. Megjithëse nuk ka vende të paplotësuara aktualisht, presidenti ka folur për nevojën për “gjyqtarë” të rinj dhe ka premtuar se do të nxjerrë disa emra kandidatësh deri më 1 shtator. Kandidati demokrat për president, Joe Biden ka thënë se do të emërojë një afrikano-amerikane në gjykatë. Baza e Presidentit Trump është në përgjithësi kundër të drejtave të komunitetit LGBTQ dhe imigracionit. Por anketat e fundit tregojnë se 72 për qind e amerikanëve mbështet të drejtat civile për qytetarët LGBTQ dhe 74për qind mbështesin një status të përhershëm ligjor për të ashtuquajturit “Ëndërrimtarët”, imigrantë që janë sjellë si fëmijë në Shtetet e Bashkuara pa dokumenta. Por administrata e Presidentit Trump tha se do të vazhdojë të luftojë kundër DACA-s. Analistët thonë se çdo përpjekje për t’i dhënë fund DACA-s, ka mundësi të përballet me sfida të tjera ligjore dhe nuk ka gjasa që kjo çështje të zgjidhet para zjedhjeve presidenciale të nëntorit.